Romanov
Romanov, russisk zar- og kejserdynasti 1613-1917. En datter af stamfaderen Roman Jurjevitj (d. 1543) blev gift med Ivan 4. den Grusomme, hvilket gjorde Romansønnerne til aktuelle tronkandidater, da rurikiderne i 1598 uddøde. Det blev dog først som afslutning på den "forvirrede tid" 1605-13, at Romans oldebarn Mikhail Fjodorovitj valgtes til zar.
Romanovernes mandslinje uddøde i 1730 med Peter 2. Med Nikolaj 2.s abdikation 15.3.1917 ophørte Romanovdynastiet; efter Sovjetunionens sammenbrud i 1991 har slægtens overlevende fået en vis opmærksomhed i kredse, der gerne ser monarkiet genetableret.